گیدی کسہ ھپتمی  ) اولی پولکار : میر عاقل خان مینگل)
ھست اَت یک میتگے کہ اے میتگ ءَ دُزّ پُترت- مھلوک ءِ زِکاں بہ بر، کُکڑانی ھیکاں بہ بر، ناھاں بہ بر ءُ داناں دُزّ ءُ بہ بر، گڑا میتگ ئے مردماں چارِت کہ دزّاں وَ مارا تباہ کت- گڑا درستیں میتگ ءِ مردم یکجاہ بوت اَنت ءُ آیاں شور ءُ مشورہ کت- کہ بیا اِت کہ دزّاں وَ مارا چَٹّ کت، گڑا میتگ ءِ مستریں کماشے ءَ گوْشت کہ شپے ما چار مردم پاسبان بہ بئیں- چوکہ شپ ءِ چار پاس اَنت- چاریں مردم شپ ءِ چاریں پاساں ڈوٹی دینت- بزاں اولی مردم اولی پاس ءَ، دومی مردم دومی پاس، سیمی،مردم سیمی ءُ چارمی، چارمی پاس ءَ ڈوٹی بہ دنت- داں ھمے ڈول ءَ سھب بہ بیت، گڑا میتگ ءِ مردماں کماش ءِِ گپّاں گوں تپاک کت ءُ ھمے رنگ ءَ ڈوٹی دارگ بندات کت- روچ روان بوت اَنت، ءُ ھم شپ میتگ ءَ چہ چار مردماں ڈوٹی داشت- یک شپے چار مردم ءِ باریگ آتک بزاں آیانی ڈوٹی دارگ ءِ شپ اَت- چمے چارایناں چہ یکے دار تراشے ات، دومی درزی یے ات، سیمی سونار ءُ چارمی مُلّا ئِے ات، ھمے چاریں وت ما وت شور ءُ مشورہ بوت اَنت، درستاں چہ ساری دار تراش ءَ گوْشت من ڈوٹی دیاں، دار تراش ءَ گڑا وتی ٹوٹل جت کہ اگاں من ھُشک ءَ بہ ننداں گڑا منی وھد نہ گوزیت، گڑا من رواں دارے بُنڈے ءُ وتی اوزاراں کاراں تنی وھد ءَ دار تراشاں ءُ وتی وھد ءَ تیلانک دیاں، اے ھمد ءَ دار تراشیت تراشیت، دار ءَ چہ جنکّے ءِ یک ڈولداریں بُتے جوڑ کنت، ءُ پد ءَ ایشی ءِ پاس کہ ھلاس بیت اے درزی ءَ پاد کنت کہ پادا ڈوٹی بدئے کہ من وپساں، درزی وھدے کہ پاد کیت ءُ چاریت داں ھیران بیت کہ ایشی ءَ کلام مہ جنت ایشی ءَ وَ بُتے شر کتگ، دزری جنت وتی ٹوٹل ءَ ءُ جیڑیت، کہ ایشی ءَ جنکّ وَ شر کتگ بلے بیاکہ جنکّ براھنگ اِنت- اگاں من ایشی ءَ را گُد گور ءَ بہ دیاں گیشتر ڈولدار تِر بیت- ءُ منی وھد ھم پاس بیت، گڑا درزی روت وتی مشین ءَ ءُ گد ئِے چنڈے کاریت ءُ گد ءَ دوچیت ءُ جنکّ ءَ را گد گور ءَ دنت ءُ سِتر کنت- ھمے ڈول ءَ درزی ءِ پاس ھم ھلاس بیت ءُ آ روت سونار ءَ پاد کنت ءُ وت وپسیت، سونار کہ پاد کیت ءُ چاریت کہ پوووو ایشاں وَ دار تراشتگ بتے کتگ ءُ پد ءَ ھمے بت ءَ گُد ھم گور ءَ داتگ، اے وتی ٹوٹل جنت ءُ گوْشت ایت کہ جنکّ بے سُھر ءُ تلاہ ءَ نہ سرجم انت- درزی روت یک سُھری ٹُکرّے کاریت ءُ وتی پانا ءُ پلساں زوریت ءُ لگ ایت سُھر ءِ ٹَپگ ءُ شر کنگ ءَ، سونار ھمے جنکّ ءِ بُت ءَ دستاں، پاداں ءُ گور ءَ سھر پِر کنت، ھمے رنگ ءَ درزی ءِ ھم ڈوٹی ءِ پاس ھلاس بیت ءُ درزی روت مُلا ءَ پاد کنت، ملا کیت ءُ چاریت کہ کلام مہ جنت اے سئیناں ایشاں دارے زرتگ ءُ تراشتگ ءُ ھمے دار ءَ چہ جنکّے جوڑ کتگ ءُ پد ءَ ھمے جنک گُد ءُ سھر گور ءَ داتگ، ملا جنت وتی ٹوٹل ءَ گوش ایت کہ ایشاں بِلّے جنک جوڑ کتگ ءُ گُد ءُ سُھر گور ءَ داتگ بلے ایشی ءَ ساہ مان نیست- بے ساہ ءَ اے ھچ درد ءَ نہ وارت، گڑا ملا شرو بیت اللہ ءِ درگاہ ءَ دعا ءِ لوٹگ ءَ کہ یا ھدا منی سجھیں ثواباں بہ زیر بلے اے بت ءَ ساہ مان بہ کن، مُلا کپ ایت سجدہ ءَ ءُ لگّ ایت پریات ءَ ،داں بانگواہ بیت، گڑا ھدا ءِ قدرت ءَ چہ اے بُت ءَ ساہ مان بیت ءُ ھمے جنکّ ملا ءَ ٹُّک ایت ءُ پاد کنت ءُ گوش ایت ملا پادا کہ من ءَ ساہ مان بوتگ، گڑا ملا چہ سجدہ پاد کیت داں راستی جنک ءَ ساہ مان بیتگ، سھب ھم بیت ءُ آ سئیں ھم پاد کاینت ءُ جنکّ ءِ سرا مڑّ اَنت- دار تراش گوش ٰایت جنک منیگ انت من تراشتگ، درزی گوْشت ایت منیگ انت کہ جنکّ براھنگ بوتگ ءُ من گد گور ءَ داتگ، سونار گوشیت منیگ انت کہ من سُھر ءُ تلاہ پِر کتگ، مُلا گوش ایت منیگ انت کہ منی دعاھانی برکت ءَ جنکّ ءَ ساہ مان بوتگ، چاریں وت ما وت شور ءُ مشورہ بنت کہ ما رویں بادشاہ ءِ گور ءَ آ مئے فیصلہ ءَ کنت، گڑا چاریں رو اَنت بادشاہ ئے گور ءَ بادشاہ وتی قاضی ءَ لوٹائین ایت، قاضی ایشانی سجھیں سرگوست ءَ گوش داریت ءُ گوش ایت ,,بچار ات !ھمائی ءَ کہ دار تراشتگ ءُ جنکّ جوڑ کتگ آ جنکّ ئے مات بیت، ھمائی ءَ کہ جنکّ ءَ را گد گور ءَ داتگ ءُ ستر کتگ آ جنک ءِ برات بیت، ھمائی ءَ کہ اللہ ءَ چہ دعا لوٹ اتگ ءُ جنکّ ءَ را ساہ مان کتگ آ جنکّ ءِ پت بیت، بلے چوکہ جنکّ ءِ مَھر، حق ءُ جھازئیگ انت- گڑا جنکّ سونار ئے بیت کہ آئی ءَ جنکّ سھر ءُ تلاہ پِر کتگ بزاں جنکّ ئے مھر ءُ جھاز ئِے داتگ انت، گڑا قاضی زُرت ءُ ھمے جنکّ گوں سونار ء سور دات-